钦定古今图书集成/理学汇编/学行典/第185卷 > 赵弘智
## 钦定古今图书集成/理学汇编/学行典/第185卷 > 赵弘智

按《旧唐书孝友传》：“赵弘智，洛州新安人。魏车骑大将
军肃孙。父元轨，隋陕州刺史。弘智早丧母，事父以孝
闻。学通《三礼》《史记》《汉书》。隋大业中为司隶从事。武德
初，大礼卿郎楚之应诏举之，授詹事府主簿，又预修
六代史。初与秘书丞令狐德芬、齐王文学袁朗等十
数人同修《艺文类聚》，转太子舍人。贞观中，累迁黄门”
侍郎，兼弘文馆学士。以疾出为莱州刺史。弘智事兄
弘安，仝于事父，所得俸禄，皆送于兄处。及兄亡，哀毁
过礼，事寡嫂甚谨，抚孤侄以慈爱称。稍迁太子右庶
子。及官废，坐除名。寻起为光州刺史。永徽初，累转陈
王师。高宗令弘智于百福殿讲《孝经》，召中书门下三
品及弘文馆学士、太学儒者并预讲筵。弘智演畅微
言，备陈五孝，学士等难问相继，弘智酬应如响。高宗
怡然曰：“朕颇耽坟籍，至于《孝经》，偏所习睹。然孝之为
德，弘益实深，故云‘德教加于百姓，刑于四海’。是知孝
道之为大也。”顾谓弘智：“宜略陈此经切要者，以辅不
逮。”弘智对曰：“昔者天子有诤臣七人，虽无道，不失其
天下。微臣颛愚，愿以此言奏献。”帝甚悦，赐彩绢二百
匹、名马一匹。寻迁国子祭酒，仍为崇贤馆学士。四年
卒，年八十二，谥曰宣。有《文集》二十卷。